ועדת העבודה, הרווחה והבריאות, כנסת 16, פרוטוקול מספר 427, 2005-06-06 11:00

שאול יהלום: בוקר טוב.

שאול יהלום: אני מתכבד לפתוח את ישיבת ועדת העבודה, הרווחה והבריאות.

שאול יהלום: מי ממשרד הבריאות מספר לנו מה היה מאז ועד היום?

שאול יהלום: עורכת הדין קרנות, בבקשה.

יורה קרנות: לצערי, לא הייתי פה בפעם שעברה, אבל קיבלתי דיווח שהייתה עדיין מחלוקת בשתי נקודות.

יורה קרנות: נקודה אחת הייתה לגבי תקנה 16(א)(3) – נוכחות רופא השיניים.

יורה קרנות: וזה מה שתוקן בהסדר בהסכמה ולפי הצעה של פרופ' מן; היה גם נושא אחר של 16(א)(1) – בה היא מועסקת, אבל לאחר דין ודברים בין שני הצדדים הם הגיעו להסכמה שהם מורידים את ההסתייגות הזאת, ויש לי פה את חתימת עורך דין של השינניות.

יורה קרנות: לכן התיקון היחיד לעומת מה שאנחנו הגשנו הוא באותו סעיף 16 (א)(3) – זה בין התנאים לפיקוח על השינניות: "במרפאה מצוי מורשה לריפוי שיניים, על פי הצורך ועל פי שיקול דעתו של רופא השיניים.

יורה קרנות: ואולם, רשאי המנהל, לפי בקשה בכתב מאת רופא השיניים האחראי במרפאה ציבורית, לאשר בכתב שבמקום מורשה לריפוי שיניים, יימצא במרפאה רופא מורשה הניתן להשגה לפי הצורך בתנאים שנקבעו באישור".

שאול יהלום: פרופ' מן, זה נעשה יחד אתך?

יהונתן מן: הכול נעשה בצורה מסודרת ומשותפת ביני לבין משרד הבריאות לבין רופאי השיניים והשינניות, כמובן.

שאול יהלום: ד"ר חן, על דעתך?

יצחק חן: כן.

שאול יהלום: השינניות?

דלית ארמוזה: כן.

שאול יהלום: יש מישהו שמתנגד לנוסח שמונח לפניכם היום, או רוצה להעיר משהו?

שאול יהלום: חבר הכנסת שטרן, אתה מסכים לנוסח הזה?

יורי שטרן: אני מסכים, אבל אני רוצה להעיר הערה למשרד הבריאות.

יורי שטרן: אני ביקשתי ממרכז המידע של הכנסת לבדוק מה קורה במדינות אחרות.

יורי שטרן: התחילו לעבוד על זה ומצאו שלפי הזמנת משרד הבריאות, בשנת 2000 נעשה מחקר שמראה ששורה של מדינות: נורבגיה ב- 82, שבדיה ב- 91', פינלנד ב- 94', קנדה ב- 95', דנמרק ב- 96', גרמניה ב- 98' ביטלו את המגבלות שדיברנו עליהן, וכשאנחנו דנים בחקיקות כאלה, תמיד חשוב לדעת מה הניסיון הבינלאומי.

יורי שטרן: למה משרד הבריאות שידע על הנתונים האלה לא הציג לנו אותם?

יורי שטרן: יכול להיות שהוא היה חוסך הרבה מאוד ויכוחים כי כאשר מכריזים שזה בלתי אפשרי, ורואים שבשורה שלמה של מדינות מבטלים את זה – זה נראה קצת יותר אפשרי.

שאול יהלום: ההערה נרשמה בפרוטוקול.

שאול יהלום: אתה מסכים לתקנות?

יורי שטרן: כן.

שאול יהלום: חברת הכנסת גבריאלי, את מסכימה לתקנות?

ענבל גבריאלי: כן.

שאול יהלום: אנחנו מאשרים פה אחד את התקנות.

שאול יהלום: תודה רבה לכולכם, בהצלחה בעבודה.